Rebecca Rosen

Besjelet

Oversatt av Kari Kahrs

Denne boken er tilegnet min bestemor, Ruth «Babe» Perelman, og min kjære far, Shelly Perelman.
Jeg er evig takknemlig for lyset som viser vei, den ubetingede kjærligheten og inspirasjonen de gir meg på min reise.

Forord

Hvert eneste menneske kan betraktes som en unik blanding i flere lag av nervesystemer som er utformet ene og alene med tanke på vår spesielle sjel. Vi kommer alle til jorden som åndelige skapninger, forutbestemt til å oppleve mange forskjellige utfordringer og situasjoner for at vi skal vokse og utvikle oss åndelig.

Tar vi oss tid til å gå inn i et forhold med vårt indre selv og bli bevisst på eller komme i harmoni med vår åndelige arv, legger vi ut på en helt spesiell reise. Denne reisen er en prosess der lag av indoktrinering, tvil på en selv og selvpålagte kontrollerende regler skrelles av. Ved å åpne oss for vårt «indre veiledningssystem» vil vi oppleve en innsikt og «viten» som vi kanskje aldri før har erfart. Ut fra vår naturlige arv, i egenskap av guddommelig lys, er vi alle i besittelse av intuisjon – definert som sjelens språk. Når vi først har utviklet denne siden ved oss selv, kan vi utnytte denne naturlige stemmegaffelen og anvende den i hverdagen.

Å være i besittelse av intuisjon er å ha en absolutt tillit til seg selv. Det er den eneste måten å oppfylle sine høyeste lengsler og ønsker på. Alle vil gjerne leve et liv i glede, med god helse og rikdom, men det er vanskelig å vite hvilken vei man skal velge for å virkeliggjøre sine drømmer. Når vi blir bevisst på vår intuisjon, kan vi gå dypt i det indre og bli kjent med oss selv og bli bevisst på vår egen personlige rytme. På denne reisen må vi være villige til å betrakte oss selv objektivt og legge til side eventuelle kritiske vurderinger som familie, venner og kanskje også samfunnet har påtvunget oss. På mange av seminarene mine har jeg oppdaget at for å gå virkelig dypt i det indre og oppdage det intuitive selvet må deltagerne uunngåelig spille av gamle bånd – gjennomgå gamle atferdsmønstre og programmering som de har fått innpodet tidligere i livet. Det kan minne mye om å rydde garasjen, gå gjennom esker med ting man ikke trenger lenger fordi man er blitt en annerledes person. Når man løfter av lokket, må man også betrakte visse emosjoner som kanskje er dypt begravd og har ligget der lenge. Det er ikke mulig å høre den indre stemmen klart hvis det ligger emosjonelle hindringer eller frykt i veien.

Når vi lærer å få tilgang til og følge denne delen av oss selv, får vi kontroll over livet og begynner å forstå sjelens indre tilskyndelser som vil lede oss til å ta riktige valg, og til det livet vi er ment å leve. Snart oppdager vi at livet leder oss til steder og situasjoner vi aldri hadde kunnet forestille oss var mulig, men som vi uvegerlig vet er nødvendige.

Denne boken handler om en kvinnes reise mot selvoppdagelse. Mens du leser, vil du se at det går klart frem hvor vanskelig det var for henne å erkjenne og akseptere at hun hadde høyt utviklet intuisjon, og at hun hadde store problemer med å lytte til den. Men hun fulgte instinktene sine og brukte dem som en mulighet til å oppdage sitt sanne selv. Nå bruker hun denne siden ved seg selv til å tjene menneskeheten.

Med denne boken får leseren en fantastisk mulighet til å tre inn i sin egen klare fornemmelse av viten. Hvis du ikke er vant til å bruke denne delen av deg selv, kan det kanskje virke underlig og litt spesielt i begynnelsen, men det er bare et aspekt av den spennende reisen mot å oppdage hvem du egentlig er.

Noe av det mest vidunderlige ved boken sett fra mitt ståsted (jeg er sikker på at du vil synes det samme) er Rebeccas oppriktighet når hun beskriver den oversanselige verden og sine egne helt spesielle evner. Hun tar tak i det som ofte betraktes som et underlig og flyktig tema, og gjør det til noe alle kan forholde seg til i vår håndgripelige og fysiske verden.

Hver gang ordet oversanselig brukes, er det mange som ikke kan la være å mane frem bilder av sigøynere ved butikkfasader som legger tarotkort og ser inn i krystallkuler. Selv om denne typen individer finnes, er det ikke dette Rebecca og jeg snakker om i vårt arbeid. Vi snakker om din sjette sans, den samme sansen du brukte da du var bitte liten. Noen kaller den instinkt. Den er en iboende del av oss alle. Faktisk bruker du intuisjonen din hver dag uten å tenke over det. For eksempel forsøker du sannsynligvis å gjette hvem det er hver gang telefonen ringer. Eller du lurer intuitivt på hvilken heisdør som kommer til å åpne seg først når du står foran en rad med heiser. Vi bruker intuisjonen som en måte å opprette forbindelse med vårt guddommelige selv på. Man trenger ikke nødvendigvis å være religiøs eller åndelig, heller ikke er det nødvendig å be. Forbindelsen med det intuitive selvet er alltid der, den er alltid en del av oss selv.

Som den store psykologen John Lilly en gang sa: Dine eneste begrensninger er dine trossystemer. Det er sant. Kunnskap er makt, og det å være bevisst på sitt intuitive selv er nøkkelen til å åpne for sjelens gaver. Helt fra jeg ble bevisst på mitt intuitive selv og begynte å utvikle det, har jeg betraktet verden omkring med fra et nytt og skarpere perspektiv, og mine verdier, idealer og min bevissthet har fått en høyere mening.

Denne boken gir deg den samme muligheten til å engasjere deg, stille spørsmål til og utforske deg selv via en kvinne som har hatt mot til å foreta en reise utenfor sin komfortsone, og som virkelig har funnet meningen med livet. Jeg ønsker det samme for deg, og at veien videre vil forandre deg for alltid og inspirere deg til alltid å strekke deg etter det du ikke kan se, bortenfor det fysiske selvet.

James Van Praagh

Innledning

Hei. La meg presentere meg. Jeg heter Rebecca Rosen. Jeg er i trettiårene, lykkelig gift, yrkesaktiv mor, og jeg bor i en forstad til Denver. Jeg får min andel av gode og mindre gode dager, og jeg strir med å sjonglere med jobb og familiens behov. Høres det kjent ut? Jeg er som mange andre: ei helt vanlig jente. Det er bare en liten vri: Av yrke er jeg klarsynt medium. Jeg kommuniserer regelmessig med ånder – du vet, døde personer som er blitt igjen for å komme med råd og gi lindring til de levende. Du trenger ikke å himle med øynene – jeg er ikke den vanlige litt «skrudde» typen. Her er det ingen bølgende kapper, ingen dvelende duft av patsjuli. Jeg ser ut som og snakker akkurat som mange av mine «normale» klienter. Kanskje har du sett meg forklare den uvanlige jobben min på TV, eller du kan ha lest om meg i lokalavisen din og tenkt: Hun ser da ikke så fjern ut heller.

De fleste som oppsøker meg, gjør det fordi de ikke klarer å komme over et dødsfall blant sine nærmeste, og fordi sorgen knekker livsgleden og står i veien i hverdagen. Jeg kan lett sette meg inn i denne formen for nedbrytende smerte fordi jeg selv mistet en som sto meg nær for ikke så lenge siden, en hendelse som var svært tung å bære. Det var som om jeg vandret omkring i månedsvis og stilte det samme spørsmålet: Hvorfor? Hvorfor? Hvorfor? Hvorfor måtte dette skje?

I nærmere ti år nå har klienter kommet til meg i håp om at jeg kan hjelpe dem med å komme i kontakt med en avholdt nær og kjær person som har vandret videre, eller i hvert fall gi dem den trøsten at en de er glad i, ikke har det vondt lenger. Som medium har jeg hatt æren av å gi trøst og lindring til tusener av sørgende. Men for noen få år siden begynte jeg å legge merke til en forandring i de kjente behovene og oppfordringene fra klientene mine. I tillegg til personer som sørget over tapet av sine nære og kjære, ble jeg oppsøkt av andre: personer som ganske enkelt lengtet etter åndelig sannhet og en dypere forståelse av hvorfor de følte seg fortapt og fastlåst i tilværelsen. Til å begynne med spøkte jeg med dem: «Du vet jo at jeg ikke er terapeut, men la meg ta en kikk og se hva dine kjære har å si.» Det endte med at spøken gikk ut over meg, for etter utallige avlesninger der jeg opprettet kontakt mellom klienter og ånden, begynte et ubestridelig mønster å ta form som skulle bli inspirasjonen til denne boken.

Etter å ha mottatt bekreftelser på, eller bevis på, at deres nærmeste hadde fred og fortsatt var hos dem på ett nivå, fikk klientene også innsikt i hvordan de skulle løsgjøre seg fra sorgen og gå videre i livet. Det stemmer – i tillegg til å tilby en avslutning på dødsfallet kom åndene gjennom for å hjelpe de gjenlevende med deres høyst jordiske, daglige problemer! Jeg kan huske jeg tenkte: Så nå er altså de døde de nye selvhjelpsekspertene?!

Jeg glemmer aldri en av de første gangene dette skjedde, det var tidlig i karrieren min. Jeg lå i savasana i yogatimen en dag da jeg plutselig hørte «Papa Maurie» om og om igjen i hodet. Jeg kjenner ingen Papa Maurie – ikke engang en Maurie, tenkte jeg. Men navnet gjentok seg hele tiden, og deretter dukket et bilde av min venninne Stacy opp for mitt indre blikk. På dette bildet gjorde hun det slutt med kjæresten sin gjennom mange år. Jeg hørte Papa Maurie-skikkelsen si: «Si til henne at hun skal la ham gå. Det er det riktige å foreta seg.»

Informasjonen sa meg ingenting den gangen. Det virket som om Stacy var godt fornøyd i forholdet, og hvem i all verden var egentlig denne Papa Maurie? Jeg fortrengte visjonen til neste kveld, da jeg møtte Stacy for å spise middag. Da vi hadde satt oss til bords i den sushi-restauranten som var vår klare favoritt, spurte jeg henne hvordan det sto til. Hun brast i gråt med det samme. Hun fortalte at hun og kjæresten akkurat hadde bestemt seg for å gjøre det slutt. (Dette skjedde kvelden før, da jeg var midt i yogatimen!) Det var virkelig snodig, tenkte jeg for meg selv. Jeg grunnet over det et øyeblikk før jeg spurte henne: «Du skulle ikke tilfeldigvis kjenne en Papa Maurie som er død, Stacy?» (Stacy var blitt vant til medie-snakket mitt på denne tiden.) «Tuller du?» sa hun, «Papa Maurie var bestefaren min!»

Med det samme jeg hadde fortalt henne om stemmen og visjonen, følte hun seg bedre med tanke på beslutningen om å gjøre det slutt med kjæresten, selv om hun syntes det var litt sprøtt å se for seg at den døde bestefaren holdt et øye med kjærlighetslivet hennes og tilbød samlivsråd!

Noen måneder senere fant Stacy og kjæresten tilbake til hverandre igjen, og til tross for hennes tvil og bekymringer gikk de et skritt videre: De forlovet seg. Jeg hadde mine egne motforestillinger mot beslutningen hennes, men holdt meningene mine for meg selv. Det var hennes liv, og jeg hadde ingenting med å blande meg i det. Da hun oppsøkte meg og spurte om jeg kunne forsøke å opprette kontakt mellom henne og bestefaren, sa jeg ja. Nok en gang kom Papa Maurie gjennom og sa til henne at Jason ikke var «den rette», og at hun ikke måtte gifte seg med ham. Det ble et pinlig øyeblikk. Hun var en god venninne, og jeg ga henne informasjon hun egentlig ikke ønsket. Stacy bestemte seg for å se bort fra bestefarens råd og giftet seg med Jason kort tid etterpå. Vi snakket aldri om avlesningen igjen, ikke før seks år senere, da Stacy og Jason, som da hadde en treåring og en nyfødt, kunngjorde at de skulle skilles. Hun oppsøkte meg full av beklagelser og sa at hun aldri hadde glemt rådet fra bestefaren. Omsider innså hun at han bare hadde forsøkt å spare henne for år med hjertesorg og smerte. Det viste seg at han hadde rett: Jason var ikke den rette.

I ROLLEN SOM MEDIUM, eller mellomledd, mellom ånden og klientene har jeg hjulpet tusenvis av personer som deg med å våkne for sitt livs realiteter og sette ord på det som står i veien for dem. Og nei, det er ikke alltid en mann! I seansene hanskes klientene og jeg stadig med de følgende problemstillingene:

sorg

problemer i personlige forhold

pengeproblemer

dårlig selvbilde

depresjon

frykt for nærhet

stoffmisbruk

sinne

kontrollspørsmål

vektproblemer

Selv om dette ikke var den yrkesretningen jeg opprinnelig hadde bestemt meg for å følge (jeg siktet mot en grad i markedsføring da åndene begynte å skrike opp), føler jeg meg utrolig heldig som har funnet et kall der jeg kan hjelpe andre med å komme til bunns i sin misnøye og løse sine personlige utfordringer som hindrer dem i å bli den personen de alltid har ønsket å være.

På de følgende sidene kommer du til å oppdage at Besjelet er basert på sanne livshistorier og virkelige personer. Hver gang klientene takker meg for at jeg har gitt dem klarhet, håp og lindring da de trengte det som mest, tenker jeg alltid: Dette er grunnen til at jeg holder på med denne sprø jobben. Men jeg skal fortelle deg en liten hemmelighet: Du trenger egentlig ikke verken meg eller andre klarsynte for å løse noen av de problemstillingene jeg akkurat har ramset opp. Du kan lære å opprette forbindelse med din indre intelligens og få klarhet helt på egen hånd. Ikke ved å bli et klarsynt medium, bare ved å være deg selv. Jeg mener det – den eneste forskjellen på deg og meg er at jeg har mestret en ferdighet som du ennå ikke har utviklet – en ferdighet som kan hjelpe deg med å finne ut hvor du står fast, og som kan få deg på rett spor igjen slik at du kan leve et meningsfylt og tilfredsstillende liv. Ved å utvikle dine egne intuitive krefter vil du lære å stole på og regne med din egen viten, samt gjenkjenne og tolke åndelig energi – et støttesystem som er tilgjengelig for deg til enhver tid.

Besjelet handler om at du skal lære å finne svarene i og omkring deg. Det er mitt håp at du når du har lest denne boken, skal kunne si: «Takk, Rebecca. Ikke for å fornærme deg, men nå trenger jeg deg ikke lenger. Herfra overtar jeg.»

Kanskje tenker du nå: Jeg vet ikke helt – det høres litt sprøtt ut. Og jeg innrømmer det gjerne: I begynnelsen da jeg var i gang med å utvikle intuisjonen min og forbindelsen med ånden, var jeg også ganske skeptisk. Tanken på å skulle kommunisere med personer som ikke lenger var i live, virket – ja, nifs – noe som er en akseptert og svært vanlig misoppfatning. Sannheten er at åndene ikke har noe ønske om å skade oss eller få oss til å frike ut. Tvert imot, faktisk. Åndene ber meg stadig vekk om å formidle det samme, enkle budskapet til deres levende nære og kjære: Hold nå opp med å gjøre de feilene jeg gjorde, og kom i gang med å leve! I så å si hvert eneste tilfelle dukker åndene opp uten noen annen plan enn å hjelpe oss med å komme rundt det som står i veien for oss: sorg, skyldfølelse, et ulykkelig forhold, en dårlig jobb, negativt kroppsbilde, knugende kredittkortgjeld – hverdagsproblemer. Mer enn noe annet vil de at vi skal huske hele meningen med livet: å leve oppriktig og fritt i nået og nyte hvert øyeblikk av den tiden vi har her.

Det vil ta litt tid å venne seg til tanken på at åndene er tilgjengelige og kan hjelpe oss med slike verdslige bekymringer. Derfor vil jeg lede deg gjennom prosessen trinn for trinn til du har samlet mot til å gå videre på egen hånd. Mange av oss, kvinner spesielt, har en tilbøyelighet til å se bort fra sine intuitive evner og sin åndelige bevissthet. Hvorfor? Det er et tema for en ganske annen bok, men i et nøtteskall kan det oppsummeres til at vi er raske til å tvile på oss selv. Det er uheldig, for vi har alle evnen til å koble oss til veiledning for hverdagen. Ja da, du også. Og jeg vil gjette på at du valgte denne boken fordi du allerede vet dette – du er bare ikke sikker på hvor du skal begynne å koble deg til. Det er der jeg kommer inn. Jeg skal holde deg i hånden og vise deg veien.

La oss komme i gang!